Големите скандали на 2016-а  
РАДОСЛАВ НЕШЕВ   Политическият елит на една държава винаги има своите върхове и спадове. Отминалата 2016 г. едва ли е изключение. Но ако в републиката имаше независима класация за възход и падение, за скандали, мерзост, подлост, фалш и уродливост, то непременно критериите при номиниране трябваше да се измерват в пръстови отпечатъци, повдигнати обвинения и ушити раирани пижами. А защо не и с нивото на мажоритарната подмяна, оферирана щедро референдумно от сценаристите на едно гологлаво и оплезено шоу с корени в Учиндол. И подкрепено мощно не през чалгата на блокирания за повече от денонощие столичен Орлов мост, а от юридическата мисъл на националния арменски поп от Кюстендил. Самобитните явления с имената Слави и Мая май са напът окончателно да отвратят народа от правото му да избира задължително и под строй. Защото бляскавата перспектива е трайното оставане в блатото на стабилното мизеруване с парламент от мутри, мафиоти, фолкдиви и олигарси.И понеже никой смислен анализатор не се съмнява, че номер едно в този топподбор е вотът за държавен глава, то няма как да не се сетим за тайния любовен живот и двуженството на припознатия от над два милиона българи за баща на нацията Румен Радев. Дали пък не му завиждат поне папараците, които го изловиха да се разхожда като влюбен до уши гимназист под ръка с подчинената му иначе ВВС пиарка Десислава Генчева – Генерал Деси?! Изкушен и пробван по женски с червена ябълка в нощта на победата, генералът, който единствен у нас е демонстрирал „Кобрата на Пугачов“, скоропостижно бе принуден да мине под венчило. Аналогиите с влечуги, разбира се, не са уместни, но и тук имаше иновативни странности, защото звуците на „Менделсон“ бяха преобразувани в твърд рок с внушения за „корона и пръстен“, докато зарязаната многострадална съпруга Гинка се возеше безутешно на трамвай между работата и тихите фитнес занимания с колега.И ако в този сюжет преобладават гротеската и пародията, то през рокадата на шефка в ЮНЕСКО Ирина Бокова с билдербергската принцеса и брюкселски комисар Кристалина Георгиева баш на финалната права в надпреварата за генерален секретар на ООН изригва националният трагизъм от една дива балканска комплексарщина. Тя неминуемо ще залегне като пример за неподражание в световните учебници по дипломация. Да му е честит на човечеството и на домораслия ни външен министър Даниел Митов португалецът социалист Антониу Гутереш.Треньорски гаф или неубедителна игра на терена, но е факт, че номинираната от ГЕРБ за президент парламентарна прима Цецка Цачева не бе припозната от народа като майка на нацията. Идеята за промяна, обзела народа, очевидно зарази и премиера Бойко Борисов. Той самоотвержено реши да поеме лична отговорност, но не като партиен лидер, а като метна оставката на цялото си правителството. Това хвърли ястреба Плевнелиев в поредната въртележка на една парламентарна рулетка и той за части от секундата като че ли забрави за голямата руска заплаха от изток – Владимир Владимирович Путин, чиито военни нашественици в Сирия, незнайно как, намериха цели арсенали с хиляди стрелкови единици от заводите в малкия ни подбалкански градец Сопот баш в подвалите на Алепо. Но да не се отплесваме. Съвсем реално и нехибридно ситуацията изостри апетитите за власт на непримиримите доскоро патриоти Волен Сидеров, Красимир Каракачанов и Валери Симеонов. Нещо обаче, едва ли само пенсиите, сложи прът в колелото на амбициите им да съживят претопления покойник 43-то Народно събрание. Така на хоризонта изгря звездата на Реформаторите през непомирисвалите мандат от две десетилетия седесари на дялания камък Лукарски и древния Румен Христов. Дали е имало клиентелизъм и опити за договаряне на овакантеното от Кристалина комисарско място за г-н Плевнелиев, кой да ти каже? Факт е обаче, че действащият все още президент бе изправен пред ръба на закона, като не назначи трети служебен кабинет, както му повелява Конституцията. Дали от хигиенни съображения или по други причини, динена кора на напъните му за консенсусен Министерски съвет бе подложена и от приемника на „Дондуков“ 2 Румен Радев.Внедрилата Радев в политиката Корнелия Нинова пък взе да се вижда като следващия редовно избран премиер. Тя отказа свои хора в кабинета на Льотчика, но пък си изгради имиджа на патологичен лъжец заради скандала с руския КГБ генерал Решетников, който поне от две телевизии ясно заяви, че се е срещал с новоизбраната лидерка на БСП и е обсъждал с нея номинацията на Румен Радев за български държавен глава.Така някак си в суматохата поувехнаха великите идеи на земеделеца милитарист Николай Ненчев за черноморско НАТО, още повече че прокурорът Цацаров взе да го разследва за скрити документи и неизгодни сделки с ремонта на двигателите на изтребителите МиГ-29 в Полша. Към тоя прокурорски патос се закачи и обществена поръчка за 4 милиона, според която държавната фирма за интендантско обслужване в Калофер, която шие униформите за войската ни, бе пренебрегната в полза на ателието за пайети „Лортън“. При такива далавери от страна на еротомана с присадена коса Ненчев под нивото на обвинител номер едно щеше да е да го разпитва и за наръчника „Как се ползва секретарка“, още повече че съвсем редовно на щат в Министерството на отбраната като съветник бе назначена актриса, станала популярна в ролята на лесбийка. Цацаров се стресна може би и от факта, че като защитник на Ненчев се яви непримиримият десен опозиционер Радан Кънев, който пак щял да прави нещо ново в политиката.Моника Маковей посети България, но не я харесаха много. Моден повей от нейното пребиваване може би е само вълната от обвинения, с които се сдобиха още редица действащи и бивши министри. Чудна компания и поменик от въпроси. Здравният Пепи Москов ще отговаря за турските ваксини. Румен Овчаров, Делян Добрев и Петър Димитров ще осветляват участието си в епохалния енергиен проект АЕЦ „Белене“.При всичките тези екшъни някак в миманса потъват изпълненията на Румяна Бъчварова с върнатите без съд и омбудсманска санкция душмани на Ердоган. Едва ли някой сериозно се сеща и за образователните иновации на другата вицепремиерка – Меги Кунева, да дава стипендии на циганетата тройкаджии за сметка на отличниците българи. Нейна, апропо, бе и сделката за финансиране и обезбългаряване на образованието чрез финансиране от обичаната грантова структура „Америка за България“.На фона на всичко това звучи като тъп виц намерението на неуспелия президент Митьо Пищова да се самообеси. Не е убедителен и колегата му Бисер Миланов – Петното в опита си да се покаже чист и неопетнен, докато трепе поредните мирни граждани в Русе и налага скромните под пагон патрулни полицаи…